黄庭坚
席子泽盘礡图赞
百遇毒而成医，九折臂而信道。
慈子而长人之幼，爱亲而寿人之老。
盖尝饮长桑之丸，而得耆域之草。
此天地之仁气也，而席子以游方之内。
知万化之如今，忘一世之遗我。
临流渥足，脱帽箕坐。
寄槁竹以孤唳，哂秋叶之惊堕。
此天地之义气也，而席子以游方之外。
观壑若陵，对卿若兵。
客或箴之曰：俯仰之间，祸之橐也。
虎不可暴，河不可乘。
席子笑而应之曰：此天地之强阳气也，谁能以久生於是方。
嘘竹莩，致膜眼。
吟弄风月，使客忘返。
吾但怪其多能不穷，不知去方朔之近远。